Հիմնավորում
«Հայաստանի Հանրապետության կառավարության 2017 թվականի հոկտեմբերի 5-ի 
N 1257-Ն որոշման մեջ լրացումներ կատարելու մասին» ՀՀ կառավարության որոշման նախագծի ընդունման

1. Իրավական ակտի անհրաժեշտությունը (նպատակը).
Նախագծի ընդունման նպատակը որոշման մեջ կիրառվող կարգավորումների համապատասխանեցումն է ՀՀ հարկային օրենսգրքի կարգավորումներին։
2. Կարգավորման հարաբերությունների ներկա վիճակը և առկա խնդիրները.
ՀՀ կառավարության 05․10․2017թ․ N 1257-Ն որոշման N 1 հավելվածով սահմանված է հաշվարկային փաստաթղթերի դուրսգրման կարգը։ Մասնավորապես՝ հավելվածի 10-րդ կետի համաձայն՝ նույն գործարքի շրջանակներում հարկային հաշվի, հաշիվ-վավերագրի կամ ԱԱՀ-ի վերադարձի հարկային հաշվի հետ միաժամանակ ՀԴՄ-ի կտրոն տրամադրելու դեպքում հարկային հաշվի, հաշիվ-վավերագրի կամ ԱԱՀ-ի վերադարձի հարկային հաշվի «Լրացուցիչ տվյալներ» բաժնում նշվում է նույն գործարքի շրջանակներում տրամադրված ՀԴՄ-ի կտրոնի համարը: Միաժամանակ, 73-րդ կետի համաձայն՝ նույն գործարքի շրջանակներում հարկային հաշվի կամ հաշիվ-վավերագրի հետ միաժամանակ ՀԴՄ-ի կտրոն տրամադրելու և հետագայում գործարքն օրենսգրքի 42-րդ հոդվածի համաձայն ճշգրտելու դեպքում ճշգրտվում է հարկային հաշիվը կամ հաշիվ-վավերագիրը:
03.07.2026թ․ ընդունված՝ «Հարկային օրենսգրքում լրացումներ և փոփոխություններ կատարելու մասին» ՀՕ-309-Ն օրենքով նախատեսվել է հսկիչ դրամարկղային մեքենայի մասով նախատեսված կարգավորումները կիրառել նաև էլեկտրոնային հսկիչ դրամարկղային մեքենայի համար, ուստի անհրաժեշտություն է առաջացել համապատասխան լրացումներ կատարել որոշման հավելվածում։
3․  Առկա խնդիրների առաջարկվող լուծումները.
Նախագծով առաջարկվում է որոշման կարգավորումները համապատասխանեցնել ՀՀ հարկային օրենսգրքով նախատեսված կարգավորումներին։
4. Նախագծի մշակման գործընթացում ներգրավված ինստիտուտները և անձինք.
Նախագիծը մշակվել է ՀՀ պետական եկամուտների կոմիտեի կողմից:
5.	Տեղեկատվություն լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին
Նախագծի ընդունման կապակցությամբ լրացուցիչ ֆինանսական միջոցների անհրաժեշտություն, պետական բյուջեի եկամուտներում և ծախսերում փոփոխություններ չի նախատեսվում։
6.	Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ
Նախագծի ընդունումը կապված է ՀՀ կառավարության 12.12.2019թ. N1830-Լ որոշմամբ հաստատված՝ ՀՀ պետական եկամուտների կոմիտեի զարգացման և վարչարարության բարելավման ռազմավարական ծրագրի «2. Վարչարարության արդյունավետության բարձրացում, եկամուտների ավելացում, ստվերի կրճատում» նպատակի «1. Հարկային և մաքսային իրավախախտումների կանխարգելում» ենթանպատակի իրականացման հետ:

